**Pratęstas paraiškų surinkimas pagal priemonę „Remti bendruomeninę veiklą savivaldybėse“**

 Remiantis 2017 m. rugsėjo 27 d. Nr. AV-916 Rokiškio rajono savivaldybės administracijos direktoriaus įsakymu „Dėl paraiškų surinkimo pratęsimo pagal priemonę „Remti bendruomeninę veiklą savivaldybėse p**ratęstas paraiškų surinkimas pagal Priemonę „Remti bendruomeninę veiklą savivaldybėse“ iki 2017 m. spalio 6 d. 15.00 val.** Pareiškėjai užpildytą nustatytos formos paraišką (originalą ir kopiją) pateikia rajono savivaldybės administracijos Žemės ūkio skyriaus vyriausiajai specialistei Zitai Juodelienei, 705 kab., Respublikos g. 94, Rokiškis. (Tel. pasiteiravimui 8 458 51885, elektroninis paštas z.juodeliene@post.rokiskis.lt)

Prie paraiškos pridedami dokumentai: pareiškėjo steigimo dokumentų (nuostatų, įstatų, steigimo sutarties) kopija; registracijos pažymėjimo kopija; jei pareiškėjui atstovauja ne jo vadovas, dokumento, patvirtinančio asmens teisę veikti pareiškėjo vardu, originalas ar tinkamai patvirtinta jo kopija; organizacijos narių sąrašas; jei projektas įgyvendinamas su partneriu, bendradarbiavimo susitarimo/sutarties kopija; komerciniai pasiūlymai; kiti pareiškėjo pageidavimu pateikiami dokumentai.

 Priemonė įgyvendinama vadovaujantis Nevyriausybinių organizacijų ir bendruomeninės veiklos stiprinimo 2017-2019 metų veiksmų plano įgyvendinimo 2.3 priemonės „Remti bendruomeninę veiklą savivaldybėse“ įgyvendinimo Rokiškio rajono savivaldybėje aprašu, patvirtintu Rokiškio rajono savivaldybės tarybos 2017 m. liepos 28 d. sprendimu Nr. TS-146 „Dėl Nevyriausybinių organizacijų ir bendruomeninės veiklos stiprinimo 2017-2019 metų veiksmų plano įgyvendinimo 2.3 priemonės „Remti bendruomeninę veiklą savivaldybėse“ įgyvendinimo Rokiškio rajono savivaldybėje aprašo patvirtinimo“.

Paraiškas gyventojų bendruomeninei veiklai stiprinti gali teikti Juodupės, Jūžintų, Kamajų, Kazliškio, Kriaunų, Panemunėlio, Pandėlio, Obelių, Rokiškio kaimiškosios, Rokiškio miesto seniūnijų teritorijoje registruotos ir veikiančio bendruomeninės organizacijos, religinės bendruomenės ir bendrijos, nevyriausybinės organizacijos. Didžiausia projekto prašoma pinigų suma- 2500.00 eurų (du tūkstančiai penki šimtai eurų). **(Ilgalaikiam materialiniam turtui įsigyti lėšų naudoti nebebus galima).**